Mihai Danciu, bărbatul din Vaslui a fost găsit beat și bătut într-o curte din Londra, care nu își amintea cum a ajuns în Marea Britanie, susține că a fost victima unei rețele de traficanți de persoane, care exploatează forță de muncă în Anglia.

Bărbatul a povestit jurnaliștilor de la cotidianul EstNews.ro că a fost bătut încontinuu timp de 14 ore și stropit cu alcool atunci când își pierdea cunoștința, pentru că nu a fost de acord cu condițiile de muncă și cu banii oferiți de capul rețelei.

Danciu, în vârstă de 40 de ani, spune că a plecat în Regatul Unit încurajat de consăteni, convins că va reuși să câștige un ban cinstit. Alături de mai mulți moldoveni, bărbatul spune că s-a urcat într-un microbuz care i-a transportat în Londra, în casa unui bărbat de etnie romă. Acesta le-a explicat pe scurt condițiile de muncă: 12 ore de lucru pe șantier zilnic, masă și cazare gratuite, însă cu reținerea retribuției ”pentru casă” pe luna noiembrie, totul în schimbul a 600 de lire pe zi.

Vasluianul nu a acceptat condițiile, mai ales că urma să doarmă pe jos, pe niște saltele, alături de ceilalți muncitori. A vrut să plece, dar doi bărbați i-au luat urma.

”M-au legat de mâini și de picioare, mi-au pus căluș în gură și după asta mi-au dat bătaie. M-au udat cu vin, cu apă și mi-au turnat coniac pe gât și apoi m-au bătut încontinuu de la ora 10 dimineață până la 12 noaptea. Au zis că mă dau în hazna. Am avut noroc de un coleg de muncă, dacă pot să-i spun așa, care, în momentul în care a dat să intre în casă, m-am strecurat pe lângă el și am fugit din casă. Am ajuns lângă un gard și, după ce am pus piciorul pe un șpalier de 70-80 de centimetri, am sărit un gard de peste doi metri în curtea vecinilor. Am început să fug, însă, fiind noapte, m-am lovit cu pieptul de un gard din plasă de sârmă, m-a respins și am început să fug în lungul lui. Apoi, am auzit mașina poliției și am vrut să ies, însă, de frică pe motiv că ar putea fi acolo că cine știe ce mafie o fi, am rămas acolo. A doua zi am fost găsit de către o vecină, care a anunțat poliția”, susține Mihai Danciu.

Bărbatul a fost găsit în curtea casei și a fost transportat la spital, unde a zăcut în comă două zile. Când s-a trezit, nu mai ținea minte cum a ajuns acolo și ce căuta în Marea Britanie.

”Când m-am trezit, după două zile de comă, nu știam ce-i cu mine și am crezut că sunt la spitalul din Vaslui. Am avut noroc de domnișoara Adina, care este de aici, de la noi, din Moldova, și care m-a ajutat foarte mult. După ce mi-a creat acel cont pe Facebook, a venit la spital cu un consătean care este de mai mulți ani în Anglia. El mi-a dat bani de am reușit să ajung cu autocarul înapoi acasă, la Vaslui”, a declarat Mihai Danciu, pentru EstNews.ro.

Pățania din Marea Britanie pare să îl fi lecuit pe vasluian de munca în străinătate. Acesta spune că are peste 7 hectare de teren, cumpărate cu banii din munca în afara țării, și că are din ce trăi.